**ELŐTERJESZTÉS KÍSÉRŐLAP**

**E-szám: 98/2017.**

**Tárgy: Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól**

**Előterjesztő neve:** Kiszelné Mohos Katalin polgármester

**Előadó neve:** Grégerné Papp Ildikó

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2017. szeptember 13.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. szeptember 13.**

**polgármester**

**Tisztelt Képviselő-testület!**

Nagykovácsi Nagyközség Önkormányzata 2015. október 22-én tárgyalta és alkotta meg a hivatali helyiségen és a hivatali munkaidőn kívül történő házasságkötés szabályairól és díjairól szóló 15/2015. (X. 26.) számú rendeletét.

A Pest Megyei Kormányhivatal Hatósági Főosztály Törvényességi Felügyeleti Osztálya törvényességi felügyeleti jogkörben 2017. évben átfogóan megvizsgálta a helyi önkormányzatok anyakönyvi tárgyú rendeleteit. Szakmai segítségnyújtás során felhívta a figyelmet az anyakönyvi eljárásról szóló 2010. évi I. törvény (továbbiakban: At.) 96. § -ában foglalt rendeletalkotási felhatalmazásnak való megfelelésre, valamint a rendelet szabályozási elemeire is azzal, hogy azok nem terjeszkedhetnek túl a törvény által kapott felhatalmazás keretein.

E megállapítások tették indokolttá a mostani előterjesztést. A rendelet-tervezet alapvetően a jelenleg hatályban lévő rendeletre épül, emellett figyelembe veszi a jogszabályi és gyakorlati változásokat is.

A Polgári Törvénykönyvről szóló 2013. évi V. törvény (a továbbiakban Ptk.) a házasságkötés alaki szabályait rögzítő 4:8. §-a szerint:

*„(1) A házasságkötés két tanú jelenlétében nyilvánosan, az önkormányzat hivatali helyiségében történik.*

*(2) A házasulók kérelmére a házasság a nyilvánosság mellőzésével, illetve - a jegyző engedélye alapján - a hivatalos helyiségen kívül más, erre megfelelő helyen is megköthető.”*

A rendelet-tervezetből kikerült azon rendelkezés, amely szerint rendkívüli körülmények esetén Nagykovácsi közigazgatási területén kívüli helyszínen is engedélyezhető házasságkötés, mivel az At.7. § (1) bekezdése szerint „*a születést, a házasságkötést, a bejegyzett élettársi kapcsolat létesítését és a halálesetet - az ismeretlen személyazonosságú holttest kivételével - az az anyakönyvvezető jegyzi be az anyakönyvbe, akinek illetékességi területén az történt.”*

Az At. 96. § alapján az önkormányzat szabályozási lehetősége a hivatali helyiségen, valamint a hivatali munkaidőn kívüli házasságkötés engedélyezése szabályainak, valamint ezen többletszolgáltatásokért az önkormányzat, illetve az anyakönyvvezető részére fizetendő díjmértéknek a meghatározására terjed ki.

Ennek alapján nincs szabályozási lehetőség arra, hogy a házasság időpontja tekintetében fogalmazzon meg előírásokat, korlátozó rendelkezéseket az Önkormányzat. Az At. 27. § (2) bekezdése a házasság kötését korábban nem tette lehetővé munkaszüneti napokon, míg a 2017. január 1-jén hatályba lépett módosítás értelmében a közeli halállal fenyegető állapot esetében a jogalkotó e rendelkezés alól kivételt fogalmazott meg. A Ptk 4:7 § (2) bekezdése szerint a házasságkötés a házasságkötési szándék bejelentését követő 30 nap utáni időpontra tűzhető ki, ezen határidő alól indokolt esetben a jegyző felmentést adhat.

A [Ptk. 4:7. § (3) bekezdése](https://uj.jogtar.hu/) alapján a közeli halállal fenyegető állapot esetén a házasulók nyilatkozata a házasságkötés összes jogi feltételének igazolását pótolja, és a házasságot a bejelentés után nyomban meg lehet kötni. Az új szabályozás erre tekintettel megengedi, hogy munkaszüneti napon közeli halállal fenyegető állapot esetén házasságot lehessen kötni, illetve bejegyzett élettársi kapcsolatot lehessen létesíteni. A házasságkötés időpontjának egyéb meghatározása nem képezheti rendeleti szabályozás tárgyát. Az anyakönyvvezető a házasulókkal folytatott egyeztetést követően tűzi ki a házasságkötés napját, lehetőségekhez képest figyelembe veszi a házasulók kívánságát.

Az At. 27. § (2) bekezdése szerint „*A közeli halállal fenyegető állapotot kivéve nem köthető házasság január 1-jén, március 15-én, nagypénteken, húsvétvasárnap, húsvéthétfőn, május 1-jén, pünkösdvasárnap, pünkösdhétfőn, augusztus 20-án, október 23-án, november 1-jén és december 24-26-án, továbbá ha az az adott képviselő-testület hivatala köztisztviselői számára munkaszüneti nap, július 1-jén.”*

Mindezek alapján a rendelet-tervezet 3. § (1) és (2) bekezdése a fenti jogszabály alapján új megfogalmazást tartalmaz.

A “házasságkötés engedélyezésre” kifejezés eljárási jellegű kérdéskört foglal magába, így nem képezheti az önkormányzati normaalkotás tárgyát, ezért a 4. §-ban „házasságkötési helyszín engedélyezésre” megfogalmazásra javasoljuk cserélni.

A hatályos rendelet 5. § tartalmazza a hivatali helyiségen kívüli és hivatali munkaidőn kívüli házasságkötés esetén a többletszolgáltatásért fizetendő díjakat.

Az At. 18. § (1) bekezdése szerint *“A települési önkormányzat térítésmentesen biztosítja a házasságkötésre alkalmas hivatali helyiséget.”*

Az At. 19. §(1) bekezdése alapján *“Ha a települési önkormányzat a házasság hivatali helyiségen kívüli megkötése, továbbá munkaidőn kívül történő házasságkötés esetén a többletszolgáltatás ellentételezéseként díjat kíván megállapítani, a szolgáltatásért a települési önkormányzat rendeletében meghatározott mértékű díjat kell fizetni”*

A rendelet-tervezet megtartotta a hatályos rendelet 5. §-ában meghatározott díjtételeket, mindössze a (2) bekezdés kerül törlésre, mivel a rendkívüli körülmények esetében a közigazgatási határokon kívüli házasságkötés engedélyezése (2. § (4) bekezdése) szintén törlésre kerül. A rendelet ezen szakaszának (3) bekezdése pontosításra kerül az At.19. § 1a) pontja szerint.

A hatályos rendelet 6. § az anyakönyvvezető mellett a közreműködők részére fizetendő díjazás összegéről is rendelkezik. Az Atv. 96. § b) pontja szerint az önkormányzati rendelet kizárólag az anyakönyvvezető részére fizetendő díj mértékének meghatározására terjed ki, ezért a rendelet-tervezetből kimarad a felhatalmazáson túlterjeszkedő előírás. A közreműködők díjazását hivatali utasításban kell rendezni.

Tekintettel arra, hogy a hatályos 15/2015. (X. 26.) önkormányzati rendeletet számos helyen szükséges módosítani, új rendelet megalkotását indítványozom.

A fentiek alapján kérem a tisztelt Képviselő-testületet a rendelet-tervezet megtárgyalására és minősített szavazattöbbséggel való elfogadására.

**Hatásvizsgálat eredménye:**

**1. Társadalmi hatások:** Tekintettel arra, hogy a jelenlegi rendelet alkotás lényegi változtatást nem jelent a szakterületen kialakult gyakorlati végrehajtásához képest, így nem jelentkezik számottevő társadalmi hatás.

**2. Gazdasági, költségvetési hatások:** a rendeletben az érintetteknek – az ott meghatározott esetekben és mértékben – díjfizetési kötelezettsége keletkezik, amely bevételt eredményez az Önkormányzat számára, az anyakönyvvezető díjazása ezen összegből történik, így többletkiadást nem jelent.

**3. Környezeti hatások:** A rendeletben foglaltaknak környezeti hatása nincs.

**4. Egészségügyi hatások:** A rendeletben foglaltaknak egészségügyi hatása nincs

Nagykovácsi, 2017. szeptember 13.

Kiszelné Mohos Katalin

polgármester

**Nagykovácsi Nagyközség Önkormányzatának**

**….. /2017. (…….) önkormányzati rendelete a hivatali helyiségen kívül és hivatali munkaidőn kívül történő házasságkötés szabályairól és díjairól**

Nagykovácsi Nagyközség Önkormányzatának Képviselő-testülete az Alaptörvény 32. cikk (2) bekezdésében, további az anyakönyvi eljárásról szóló 2010. évi I. törvény (a továbbiakban: At.) 96 § a) és b) pontjában kapott felhatalmazás alapján az At. 18. § (1)-(5) bekezdésében és a 19.§ (1)-(2) bekezdésében leírt feladatkörében eljárva a hivatali helyiségen kívül és hivatali munkaidőn kívül történő házasságkötés szabályairól és díjairól az alábbiakat rendeli el:

**1. §**

A rendelet hatálya a Nagykovácsi Nagyközség közigazgatási területén történő házasságkötésekre terjed ki.

**2. §**

(1) Nagykovácsi Polgármesteri Hivatal hivatalos házasságkötési helyszíne Nagykovácsi Nagyközség polgármesterének mindenkori hivatali szobája.

(2) Hivatali helyiségen kívüli házasságkötésnek minősül minden olyan házasságkötés, melynek helyszíne az (1) bekezdésben foglaltaktól eltér.

(3) A hivatali helyiségen kívüli házasságkötésre kizárólag Nagykovácsi közigazgatási területén lévő, az eseményhez méltó helyszín engedélyezhető.

**3. §**

(1) A közeli halállal fenyegető állapotot kivéve nem köthető házasság az At. 27. § (2) bekezdésében meghatározott napokon.

(2) Az (1) bekezdésben foglalt feltétel fennállásáról a házasulandók nyilatkoznak.

**4. §**

(1) Hivatali helyiségen kívüli házasságkötési helyszín engedélyezésére irányuló kérelmet a házasságkötési szándék bejelentésével egyidejűleg kell írásban benyújtani.

(2) A házasság hivatali helyiségen, illetve hivatali munkaidőn kívüli megkötésének engedélyezéséről – az anyakönyvvezető javaslatának figyelembe vételével – a jegyző dönt.

**5. §**

(1) A hivatali helyiségen kívüli és hivatali munkaidőn kívüli házasságkötés esetén a többletszolgáltatás ellentételezéséért fizetendő díjak:

a) A 2. § (1) bekezdésében meghatározott helyszínen munkaidőben történő házasságkötésért nem kell díjat fizetni.

b) A 2. § (1) bekezdésében meghatározott helyszínen munkaidőn kívül történő házasságkötésért bruttó 30.000 Ft díjat kell fizetni.

c) A 2094 Nagykovácsi Kossuth L. u. 78. szám alatti helyiségben történő házasságkötésért bruttó 55.000 Ft díjat kell fizetni.

d) Egyéb helyszínen történő házasságkötésnél bruttó 100.000 Ft díjat kell fizetni. Ezen díjból a házasuló párok, amelynek egyik tagja nagykovácsi lakcímmel rendelkezik 15% kedvezményre, ha a pár mindkét tagja nagykovácsi lakcímmel rendelkezik 30% kedvezményre jogosult.

(2) A házasulók az (1) bekezdés szerinti többletszolgáltatás megfizetését postai készpénzátutalási megbízással vagy Nagykovácsi Polgármesteri Hivatal elszámolási számlájára banki átutalással teljesíthetik. Az anyakönyvvezető kizárólag akkor működik közre a többletszolgáltatást igénylő házasságkötésben, ha a megállapított díjat megfizették.

**6. §**

(1) Az 5. § (1) bekezdés b), c) és d) pontjában meghatározott többletszolgáltatás ellentételezéséért fizetendő díjakból az anyakönyvvezető bruttó 20.000 Ft összegben részesül.

**7.§**

(1) E rendelet 2017. október 1. napján lép hatályba, rendelkezéseit a hatályba lépéskor folyamatban lévő ügyekben is alkalmazni kell.

(2) E rendelet hatályba lépésével egyidejűleg hatályát veszti a 15/2015. (X. 26.) önkormányzati rendelet.

Nagykovácsi, 2017. szeptember ….

Papp István Kiszelné Mohos Katalin

jegyző polgármester

**Általános indokolás**

Jogszabályváltozás miatt a Pest Megyei Kormányhivatal Hatósági Főosztálya szakmai segítségnyújtás keretében javaslattal élt az anyakönyvi tárgyú önkormányzati rendeletek felülvizsgálata tárgyában.

Az anyakönyvi eljárásról szóló 2010. évi I. törvény 96.§ a) és b) pontja értelmében felhatalmazást kap a települési önkormányzat, hogy

1. rendeletben határozza meg a hivatali helyiségen kívüli, valamint hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait,
2. rendeletben állapíthassa meg a hivatali helyiségen kívüli, valamint hivatali munkaidőn kívül történő házasságkötés és bejegyzett élettársi kapcsolat létesítése esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét.

Az új rendelet megalkotására azért van szükség, hogy az minden tekintetben megfeleljen a magasabb szintű jogszabályi rendelkezéseknek. Figyelemmel arra, hogy a módosítások, kiegészítések több helyen, elszórtan helyezkednek el a rendeletben, ezért indokolt az új rendelet megalkotása.

**Részletes indoklás**

**1. §**

A rendelet hatályát határozza meg.

**2. §**

Az első bekezdés egyértelműen meghatározza, hogy mit tekint a rendelet hivatali helyiségnek a házasságkötés tartása szempontjából. Ezt követően szabályozza, hogy a hivatali helyiségen kívül hol és milyen helyszín engedélyezhető.

**3-4. §**

Itt kerül szabályozásra a házasságkötés – hivatali munkaidőn kívüli – tartásának időbeli feltételei valamint az erre vonatkozó kérelem benyújtására vonatkozó rendelkezés.

**5. §**

A többletszolgáltatás ellentételezéséért fizetendő díjakat tartalmazza.

**6. §**

A többletszolgáltatási díjból az anyakönyvvezetőt illető díj mértékét rögzíti.

**7. §**

Hatályba léptető és hatályon kívül helyező rendelkezés.